Meidän on arvioitava uudelleen Euroopan roolia uudessa maailmassa — 
Metsola EU-johtajille 


Euroopan parlamentin puhemies Roberta Metsola antoi seuraavan julkilausuman 
Versailles”ssa Ranskassa torstaina pidetyssä epävirallisessa Eurooppa-neuvoston 
kokouksessa. 


Arvoisat presidentit, 
arvoisat pääministerit, 
hyvät ystävät 


Mariupol on kaupunki, jossa en ole koskaan käynyt, mutta se on kaupungin nimi, jota en 
koskaan unohda. Synnytys- ja lastensairaalan pommittaminen on teko, jonka häpeällisyys ei 
unohdu koskaan. Edessämme oleva uhka pelkistyy tässä epäinhimillisessä teossa. 


Putinin hyökkäys Ukrainaan murskasi Euroopan pitkäaikaisen rauhan. Se on muuttanut kaiken, 
luultavasti pysyvästi. Oman vastauksemme on oltava oikeassa suhteessa yhteiseen 
turvallisuuteemme kohdistuvaan vakavaan, todelliseen ja kasvavaan uhkaan. 


Meidän on arvioitava uudelleen Euroopan roolia tässä uudessa maailmassa. 


Ensinnäkin meidän on lisättävä nopeasti investointejamme puolustukseen ja innovatiivisiin 
teknologioihin ja jatkettava todellisen turvallisuus- ja puolustusunionin rakentamista. 
Sellaisen, joka pystyy olemaan ennakoiva, joustava, ketterä ja selviytymiskykyinen ja joka 
kykenee torjumaan uusia uhkia. On siis ryhdyttävä sanoista tekoihin. Se tarkoittaa pysyvän 
rakenteellisen yhteistyön uudistamista. 


Se tarkoittaa kansallisten budjettien kasvattamista ja edellyttää EU:n yhteisen talousarvion 
käyttämistä älykkäästi, jotta voidaan varmistaa, että voimavaratarpeet voidaan tarvittaessa 
kattaa yhteisellä rahoituksella. 


Unionin talousarvio on meille keskeinen väline solidaarisuuden ja yhteenkuuluvuuden 
vahvistamisessa. 


Meidän on mentävä Euroopan puolustusrahastoa pidemmälle ja saatava EU:n talousarvio 
toimimaan EU:n turvallisuus- ja puolustuspolitiikan hyväksi aina, kun siitä saadaan lisäarvoa. 
Meidän on käytettävä talousarviota strategisen kompassin toteuttamiseen ja toteutettava 
puolustusunioni. 


Puolustusvirasto ja unionin muut tämän alan virastot olisi saatettava EU:n talousarvion piiriin. 
Kun mietimme, miten tabuja voitaisiin rikkoa vielä lisää ja rakentaa vahvempaa eurooppalaista 
puolustusta, tätä vaihtoehtoa olisi tarkasteltava uudelleen. 


Toiseksi meidän on kaikin voimin pyrittävä vähentämään energiariippuvuuttamme Venäjästä. 


Välittömänä tavoitteenamme on oltava energiaturvallisuus. Turvallisuus perustuu 
monipuolisuuteen — energialähteiden, toimittajien ja toimitusreittien monipuolisuuteen. 


Tässä kriisitilanteessa meidän on muistettava, että energia on — ja on aina ollut — poliittista. 
Venäjä on ymmärtänyt tämän jo vuosia. 


Nyt unionin on aika lähettää selkeä viesti 


= rajoittamalla Venäjän vientituotteiden, kuten kaasun, öljyn ja hiilen, tuontia 

— ottamalla uudelleen tarkasteluun kaikki venäläisille energiayhtiöille myönnetyt 
sertifikaatit 

= harkitsemalla kaasun varastointivaihtoehtoja, kaasun yhteishankintaa ja 
yhteisrahoitusjärjestelmiä 

— lisäämällä vähähiilisen ja uusiutuvan energian osuutta EU:n energialähteiden 
yhdistelmässä 55-valmiuspaketin nopeamman toteuttamisen avulla. 


Tavoitteenamme on oltava tulevaisuus täysin ilman Venäjän kaasua. Se on kunnianhimoinen 
mutta välttämätön tavoite. 


Euroopan parlamentti on tukenut voimakkaasti uusiutuvan energian tavoitteita, jäsenvaltioiden 
välisten yhteenliitäntöjen lisäämistä, varastointikapasiteettimme kasvattamista ja riippuvuuden 
vähentämistä yksittäisistä energiantoimittajista. Nämä toimet voivat auttaa EU:ta sekä 
korvaamaan Venäjän kaasua että kasvattamaan nopeasti omien energialähteidemme osuutta 
ennen vuotta 2030. On selvää, että fossiilisista polttoaineista on siirryttävä kestävämpiin ja 
puhtaampiin energialähteisiin, uusiutuvaan energiaan ja vetyyn mutta myös turvalliseen ja 
nykyaikaiseen ydinenergiaan kunnianhimoisten ilmastotavoitteidemme saavuttamiseksi. 


Viime kädessä meitä ei saisi pakottaa rahoittamaan Ukrainaan putoavia pommeja. 
Meidän on seurattava energian hintojen nousua ja sitä, miten sen vaikutuksia voidaan lievittää. 


Meidän on myös kyettävä selittämään nämä toimet kansalaisillemme. Juuri tässä voitte luottaa 
siihen, että Euroopan parlamentti ja sen jäsenet auttavat levittämään EU:n viestiä. 


Kolmanneksi meidän on puhuttava enemmän elintarviketurvasta. Siitä pitää myös tulla osa 
Euroopan strategista riippumattomuutta koskevia keskustelujamme. Toimitusketjuistamme on 
tehtävä selkeämpiä ja vahvempia. 


Neljänneksi eurooppalaisessa koordinoinnissa, solidaarisuudessa ja yhtenäisyydessä on 
tapahtunut tähän mennessä ennennäkemättömiä asioita, jotka pitää ottaa ohjenuoraksi 
jatkossakin. 


Jäsenvaltioiden johdolla yli kaksi miljoonaa ukrainalaista on voitu toivottaa tervetulleeksi 
yhteisöihimme ja perheisiimme. Massiivisten pakotteiden rinnalla olemme osoittaneet yhtä 
suurta käytännön solidaarisuutta, jonka avulla ukrainalaiset ovat voineet tulla eurooppalaisiin 
koteihin ja sydämiin. Olemme nähneet Euroopan parhaimmillaan. 


Tekomme ovat olleet tavoitteidemme mukaisia. Olemme antaneet Ukrainalle apua, aseita ja 
avoimet jäsenyysnäkymät, mikä on antanut Ukrainalle toivoa eurooppalaisen tulevaisuutensa 
lujittamisesta. Meidän on tehtävä enemmän auttaaksemme myös naapurimaita, varsinkin 
Moldovaa ja Georgiaa, selviytymään. 


Emme voi jättää Ukrainaa yksin. Tiedän, että kaikki tässä pöydässä ovat henkilökohtaisesti 
sitoutuneita estämään sen. Putin aliarvioi päättäväisyytemme lähes yhtä pahasti kuin hän 
aliarvioi ukrainalaisten sitkeyden ja vastarinnan. 


Meidän on kyettävä samanlaiseen sitkeyteen. Tiedämme, että Putin ei pysähdy Kiovaan, aivan 
kuten hän ei pysähtynyt Krimille. Hän on nyt iskenyt Eurooppaan Syyriassa hiomallaan 
taktiikalla. Teemme oikein, kun pyrimme tekemään tästä kalleimman virheen, jonka hän on 
koskaan tehnyt. 


EU:n pakotteiden on purtava edelleen ankarasti. Venäläisiltä oligarkeilta on evättävä pääsy 
mukavuuksiin, joihin he ovat tottuneet Euroopassa. EU:n yritykset eivät saa enää etsiä kasvua 
Venäjältä. Julkinen painostus on ollut tässä merkittävässä asemassa, mutta meidän on oltava 
valmiina, jos se heikkenee. Samanaikaisesti on varmistettava, että kryptovaluutat tai uudet 
rahoitusteknologian välineet eivät tarjoa keinoa kiertää pakotteita. 


Putinia on satutettava, ja meidän on oltava valmiita siihen, että myös meihin sattuu. Se on 
kuitenkin hinta, joka meidän on maksettava tässä Euroopan historian käännekohdassa, ja 
luulen, että ihmiset Euroopassa ovat valmiita maksamaan sen. 


Koska Putinin sodan hinta koskettaa yhteisöjämme, meidän pitää olla valmiita turvaamaan 
Euroopan taloudellinen perusta. Tämä tarkoittaa rakenneuudistusta ja uusia investointeja 
tutkimukseen ja raaka-aineisiin — ja komission ehdottama EU:n sirusäädös on tässä erittäin 
tärkeä — mutta myös niiden yritysten auttamista, joiden odotamme siirtyvän pois Venäjältä. 
Tämä tarkoittaa sitä, että meidän on lisättävä toimiamme digitaalisen ja vihreän siirtymän 
hyväksi. Vihreän kehityksen ohjelmassamme on kyse yhtä paljon ilmastosta kuin 
turvallisuudesta. Meidän on myös tehtävä maailmanlaajuista yhteistyötä, jotta voidaan 
varmistaa demokraattinen liittoutuma digitaalisen riippumattomuutemme turvaamiseksi. 


Vielä muutama sana edessämme olevasta informaatiosodasta. Kyberpuolustuksemme 
vahvistamisen ohella meidän on torjuttava väitteitä, joiden mukaan Putinin vastustaminen 
tekee Euroopasta jollain tavalla Venäjän vastaisen. Putinia vankeuden uhallakin vastustavat 
venäläiset ovat tässä ratkaisevassa asemassa. He ovat historian oikealla puolella. Meidän 
puolellamme. 


Lopuksi on sanottava suoraan: Putinin ja LukaSenkan toiminta Ukrainassa on rikollista. Se on 
sotarikos. Se on kääntänyt nurin demokraattisen maailmanjärjestyksen, ja syylliset on aikanaan 
saatettava vastaamaan teoistaan Kansainvälisessä rikostuomioistuimessa. Tämä olisi 
lopullinen voitto Ukrainan kansalle, oikeusvaltioperiaatteelle ja sääntöihin perustuvalle 
elämäntavallemme. 


Kiitos! 


